ଆର୍ଥିଂ ତାର ଲାଗି ବାଳକ ମୃତ୍ୟୁ ଘଟଣା, ଜିଲା ଶିକ୍ଷାଧିକାରୀଙ୍କ ତଦନ୍ତ ଆରମ୍ଭ\nଜୁନାଗଡ଼,୧୬।୧୨(ଡି.ଏନ୍.ଏ.)-ଗତ ସେପ୍ଟେମ୍ବର ୨ରେ ଜୁନାଗଡ଼ ବ୍ଲକ ଛୋରିଆଗଡ଼ ପଲସାପଡ଼\nଆର୍ଥିଂ ତାର ଲାଗି ବାଳକ ମୃତ୍ୟୁ ଘଟଣା, ଜିଲା ଶିକ୍ଷାଧିକାରୀଙ୍କ ତଦନ୍ତ ଆରମ୍ଭ\t December 16th, 00:00 AM December 16th, 00:00 AM\nଜୁନାଗଡ଼,୧୬।୧୨(ଡି.ଏନ୍.ଏ.)-ଗତ ସେପ୍ଟେମ୍ବର ୨ରେ ଜୁନାଗଡ଼ ବ୍ଲକ ଛୋରିଆଗଡ଼ ପଲସାପଡ଼ାର ୧୨ ବର୍ଷର ବାଳକ ଦାମୋଦର ନାଏକଙ୍କ ମୃତ୍ୟୁ ଘଟଣାରେ ମାନବାଧିକାର କମିଶନ ମୁଖ୍ୟ ଶାସନ ସଚିବଙ୍କୁ ନୋଟିସ ଜାରି କରିଥିଲେ। ଏଥିସହିତ କମିଶନ କଳାହାଣ୍ଡି ଏସ୍ପିଙ୍କୁ ମଧ୍ୟ ନୋଟିସ ଜାରି କରି ଏ ସମ୍ପର୍କରେ କି ପଦକ୍ଷେପ ନେଇଛନ୍ତି ତାହା ୪ ସପ୍ତାହ ମଧ୍ୟରେ ଜଣାଇବାକୁ ତାଗିଦ କରିଥିଲେ। ତେବେ ଜିଲା ପ୍ରଶାସନର ନିର୍ଦ୍ଦେଶକ୍ରମେ ଶୁକ୍ରବାର କଳାହାଣ୍ଡି ଜିଲା ଶିକ୍ଷାଧିକାରୀ ପ୍ରଦୀପ କୁମାର ନାଗ ଜୟ ଜଗନ୍ନାଥ ଉଚ୍ଚ ବିଦ୍ୟାଳୟକୁ ତଦନ୍ତ କରିବାକୁ ଆସିଥିଲେ। ଜିଲା ଶିକ୍ଷାଧିକାରୀ ବିଦ୍ୟାଳୟର ପ୍ରଧାନ ଶିକ୍ଷକଙ୍କ ସହ ଆଲୋଚନା କରି ମୃତ ବାଳକଙ୍କ ବାପାଙ୍କୁ ଡକାଇ ପଚରାଉଚୁରା କରିଥିଲେ। ଏହା ପୂର୍ବରୁ ମଙ୍ଗଳବାର ବିଦ୍ୟୁତ୍ ବିଭାଗର ଅଧିକାରୀମାନେ ମଧ୍ୟ ଆସି କିପରି ଭାବେ ବାଳକଙ୍କୁ ବିଦ୍ୟୁତ ଲାଗିଲା, ସେ ନେଇ ତଦନ୍ତ କରିବା ସହ ସ୍ଥାନୀୟ ପ୍ରଧାନ ଶିକ୍ଷକଙ୍କୁ ଏ ସମ୍ପର୍କରେ ପଚାରି ବୁଝିଥିଲେ। ପ୍ରକାଶ ଯେ ଗତ ଗଣେଶ ପୂଜା ଭସାଣି ପାଇଁ ଗାଁର ଯୁବକଙ୍କ ସହିତ ଦାମୋଦର ଶୋଭାଯାତ୍ରାରେ ଯିବାବେଳେ ତାଙ୍କୁ ଶୋଷ ଲାଗିଥିଲା। ସେ ରାସ୍ତାକଡ଼ ଜୟ ଜଗନ୍ନାଥ ଉଚ୍ଚ ବିଦ୍ୟାଳୟ ପରିସରରେ ଥିବା ନଳକୂପକୁ ପାଣି ପିଇବାକୁ ଯାଇଥିଲେ। ସେଠାରେ ଥିବା ବିଦ୍ୟୁତ ଆର୍ଥିଂ ତାର ସଂସ୍ପର୍ଶରେ ଆସିବାରୁ ଗୁରୁତର ହୋଇଯାଇଥିଲେ। ସମ୍ପର୍କୀୟ ଲୋକେ ତାଙ୍କୁ ଗୁରୁତର ଅବସ୍ଥାରେ ପ୍ରଥମେ ଜୁନାଗଡ଼ ଗୋଷ୍ଠୀ ସ୍ବାସ୍ଥ୍ୟକେନ୍ଦ୍ର ଓ ପରେ ଭବାନୀପାଟଣା ଜିଲା ମୁଖ୍ୟ ଚିକିତ୍ସାଳୟକୁ ନେଇଥିଲେ। ସେଠାରେ ଡାକ୍ତର ତାଙ୍କୁ ମୃତ ଘୋଷଣା କରିଥିଲେ। ତେବେ ଖୁବଶୀଘ୍ର ତଦନ୍ତ ରିପୋର୍ଟ ଉଚ୍ଚ କର୍ତ୍ତୃପକ୍ଷଙ୍କୁ ପ୍ରଦାନ କରାଯିବ ସହ ଆବଶ୍ୟକ ସ୍ଥଳେ କାର୍ଯ୍ୟାନୁଷ୍ଠାନ ଗ୍ରହଣ କରାଯିବ ବୋଲି ଶିକ୍ଷାଧିକାରୀ କହିଛନ୍ତି।
